## El Consell col·labora amb la UPV i la UV en la creació d’una plataforma digital d’imatges de càncer que millore el diagnòstic i el tractament d’esta malaltia

*** Els convenis sumen una dotació total de 186.000 euros per a finançar el desenrotllament de la infraestructura i la definició d’aspectes ètics i legals
* Es tracta d’un programa europeu que facilitarà l’accés a dades i imatges de càncer per a desenrotllar noves ferramentes basades en IA**

El Consell ha autoritzat la firma de dos convenis de col·laboració entre la Conselleria d’Innovació, Indústria, Comerç i Turisme i la Universitat Politècnica de València (UPV) i la Universitat de València (UV) per a cofinançar una infraestructura digital europea que facilite l’accés a imatges sobre càncer i dades vinculades a esta malaltia.

Les dos institucions acadèmiques i d’investigació participen així en el programa European Federation for Cancer Images (Eucaim), amb el qual es pretén configurar una plataforma d’experimentació d’àmbit europeu que contribuïsca al desenrotllament i l’avaluació comparativa de ferramentes d’intel·ligència artificial (IA) per a millorar la precisió en el diagnòstic i el tractament del càncer.

Els convenis, que sumen 186.000 euros, finançaran una part de les activitats previstes en el marc d’esta iniciativa, que compta amb el suport de la Comissió Europea i en la qual participen socis d’un total de 14 estats membres de la UE.

L’objectiu és posar a la disposició del sistema investigador i hospitalari un banc d’imatges i dades clíniques anonimitzades a escala europea amb la finalitat de desenrotllar, mitjançant intel·ligència artificial, nous instruments i aplicacions que milloren els processos de detecció, diagnòstic, selecció terapèutica i resposta al tractament contra esta malaltia.

Entre altres línies de treball, la UPV se centrarà en el disseny i la implementació de la infraestructura de l’atles d’imatges de càncer, així com el desenrotllament d’un prototip funcional que incloga l’autenticació, el catàleg, la gestió de les peticions d’accés i la busca de dades. A més, prepararà la licitació d’un equipament informàtic per a l’allotjament de les dades en el concentrador central.

La participació de la UV en este projecte se sustenta en dos pilars. D’una banda, contribuirà a la definició d’aspectes legals i ètics mitjançant l’elaboració dels protocols de governança d’Eucaim quant a la protecció de dades, els protocols d’emmagatzematge, els drets d’accés i les seues polítiques i la regulació, perquè les entitats participants en este programa puguen accedir a la informació.

Així mateix, la Universitat de València també col·laborarà en el desenrotllament d’un model de negoci i un pla de sostenibilitat que garantisca el futur a llarg termini d’esta plataforma.

El compromís de la Generalitat amb la creació d’esta infraestructura digital per a la lluita contra el càncer es completa amb una tercera línia nominativa, per import de 247.480 euros, el beneficiari de la qual és la Fundació per a la investigació de l’Hospital Politècnic de La Fe.

Fecha: 17/09/2024